ORDE do 13 de xullo de 2012 pola que se modifica a orde da Consellería de Economía e Industria do 11 de agosto do 2011, publicada no Diario Oficial de Galicia númrto 164, do 29 de agosto, se abre o prazo de presentación de solicitudes de subvencións para promover a sociedade da información no comercio retallista galego a través de entidades colaboradoras previsto na citada orde (procedemento IN214A), e se procede á publicidade da relación de ditas entidades colaboradoras, seleccionadas ao abeiro da orde do 11 de agosto do 2011 (procedemento IN214B).
Consellería de Economía e Industria — III. Outras disposicións — 20/07/2012

Con data do 29 de agosto de 2011, publicouse no Diario Oficial de Galicia nº 164, a Orde do 11 de agosto de 2011 pola que se regula o proceso de selección de entidades colaboradoras na xestión de subvencións da Consellería de Economía e Industria para promover a sociedade da información no comercio retallista galego, se aproban as bases reguladoras das ditas subvencións e se procede á súa convocatoria para o ano 2011, cofinanciada polo Feder, no marco do programa operativo Feder-Galicia 2007-2013. A citada orde fora obxeto de modificacións con data do 29 de setembro de 2011 (Diario Oficial de Galicia nº 187), pola Orde do 26 de setembro, así como en data 20 de decembro de 2011 (Diario Oficial de Galicia nº 241), por Orde do 16 de decembro, e con data do 28 de decembro (Diario Oficial de Galicia nº 247) por Orde do 26 de decembro.
O inicio das actuacións previstas neste réxime de axudas está suxeito ao disposto no artigo 5.1 do anexo II da Orde do 11 de agosto de 2011, no que se recolle que a partir do día seguinte ao da publicación no Diario Oficial de Galicia da correspondente orde do conselleiro de Economía e Industria pola que se proceda á apertura do prazo de presentación de solicitudes de subvención, se iniciará o citado prazo que permanecerá aberto ata o 10 de novembro de 2012, ou ata que se esgote o crédito orzamentario se se produce este esgotamento en data anterior. Así mesmo, o citado artigo 5.1 establece que a relación íntegra de entidades colaboradoras deberá publicarse no DOG con carácter previo á citada orde de apertura do prazo de presentación de solicitudes de axuda, ou conxuntamente con esta.
A Dirección Xeral de Comercio, como órgano competente para a instrución do proceso de selección de entidades colaboradoras (procedemento IN214B), realizou a revisión da documentación presentada neste procedemento ao abeiro do establecido na citada orde reguladora, e unha vez concluído o prazo de emenda e de audiencia, e revisada a documentación achegada polos solicitantes, comprobado que as entidades seleccionadas cumpren con todos os requisitos, procedeuse á sinatura dos correspondentes convenios de colaboración previstos na Orde de convocatoria para a súa adhesión como entidades colaboradoras.
O gran número de entidades colaboradoras seleccionadas por resolución do 20 de xuño de 2012, aconsella ampliar o período de tempo entre a publicación da relación das destas e o inicio do procedemento de solicitudes, co fin de conceder unha marxe razoable de selección aos potenciales solicitantes.
Unha vez finalizadas as actuacións administrativas previstas na citada Orde de 11 de agosto de 2011, e a vista do exposto con anterioridade
Primeiro. Modifícase o artigo 5.1 do anexo II da Orde do 11 de agosto de 2011, que queda redactado como segue:
«A orde do Conselleiro de Economía e Industria pola que se proceda á apertura do prazo de presentación de solicitudes de subvención establecerá a data de inicio do citado prazo, que permanecerá aberto ata o 10 de novembro de 2012, ou ata que se esgote o crédito orzamentario sI se produce este esgotamento en data anterior. A relación integra de entidades colaboradoras deberá publicarse no DOG con carácter previo á citada orde de apertura do prazo de presentación de solicitudes de axuda, ou conxuntamente con esta.
Segundo. Ordenar a apertura do prazo de presentación de solicitudes de subvencións para promover a sociedade da información no comercio retallista galego a través de entidades colaboradoras da Consellería de Economía e Industria (procedemento IN214A), dende o día 26 de xullo de 2012. A aplicación informática a través da que se realizarán as solicitudes estará operativa a partir das 10:00 horas do citado día.
Faise indicación expresa, segundo o disposto no artigo 5.2 do anexo II da Orde do 11 de agosto de 2011, de que para seren beneficiarios/as se deberá tramitar a solicitude de axuda exclusivamente a través de calquera das entidades colaboradoras que sexan seleccionadas para este réxime de subvencións, polo que os interesados deberán dirixirse ás devanditas entidades colaboradoras.
Toda a información sobre o alcance do presente réxime de subvencións, sobre as entidades colaboradoras adheridas ou sobre os seus puntos de venda ao público na Comunidade Autónoma de Galicia estará dispoñible na páxina web: (http://economiaeindustria.xunta.es), na súa epígrafe de subvencións e na oficina virtual, ou calquera outra á que poida ser redirixida desde a web citada.
Terceiro. Publicar a relación de entidades colaboradoras seleccionadas para este procedemento de solicitude de axudas, onde os/as comerciantes retallistas poderán tramitar integramente a súa solicitude de axuda. Esta relación xúntase como anexo –Relación de entidades colaboradoras seleccionadas– desta orde.
As citadas entidades foron seleccionadas por resolución desta Consellería de Economía e Industria de 21 de xuño de 2012, unha vez finalizado o proceso de sinatura do convenio de colaboración establecido na Orde do 11 de agosto de 2011.
Faise indicación expresa de que as entidades colaboradoras, segundo o disposto no artigo 12 do anexo I da Orde de 11 de agosto de 2011– Obrigas específicas de publicidade-, disporán na súa web de información suficiente dirixida á súa clientela respecto ao alcance do convenio, da orde de convocatoria e dos equipamentos que oferten nas condicións e prezos obxecto da subvención.
As entidades solicitantes que non aparezan no citado anexo deberán entender que non foron seleccionadas pola Consellería de Economía e Industria, por incumprimento dalgún dos requisitos establecidos, sen prexuízo da notificación individual que se realizará polos medios establecidos na Orde de 11 de agosto de 2011.
Cuarto. En caso de dúbida, dificultades técnicas ou necesidade de máis información, poderanse dirixir á Dirección Xeral de Comercio, a través do teléfono 981 54 55 97 ou do enderezo de correo electrónico cei.dxcomercio@xunta.es
Quinto. Contra esta resolución, que é definitiva en vía administrativa, poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
– Recurso potestativo de reposición ante o conselleiro de Economía e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.
– Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta for expresa, ou de seis meses contados a partir do seguinte a aquel en que se produza o acto presunto.
Santiago de Compostela, 13 de xullo de2012